Diari Oficial de la Generalitat Valenciana


Sumari del DOGV 5221, del 17-03-2006 (2006/2963)

RESOLUCIÓ de 7 de març de 2006, del conseller de Relacions Institucionals i Comunicació, per la qual s'aproven els criteris que han de regir el procediment de concessió de programes de televisió digital local als municipis, per part de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5221

Data del DOGV
:   17-03-2006

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2006/2963


Data del document
:   07-03-2006

Organisme emissor
:   Presidència de la Generalitat

Tipus de document
:   Resolució

Correcció d'errades

Anàlisi jurídica

 Descriptors 

:   * associació de municipis
    * televisió
    * legislació
    * política audiovisual
    * indústria de programes
    * mitjà de comunicació local
    * administració local
    * municipi

RESOLUCIÓ de 7 de març de 2006, del conseller de Relacions Institucionals i Comunicació, per la qual s'aproven els criteris que han de regir el procediment de concessió de programes de televisió digital local als municipis, per part de la Generalitat. [2006/2963]  
La Llei 41/1995, de 22 de desembre, de Televisió Local per Ones Terrestres, establix que la televisió local passa a ser exclusivament de tecnologia digital, i d'acord amb el seu article 9.1, una vegada aprovada en el Pla Tècnic Nacional de la Televisió Digital Local la reserva de freqüències per a la difusió de canals múltiples de televisió local en una determinada demarcació, els municipis inclosos dins d'esta podran acordar la gestió directa de programes de televisió local amb tecnologia digital, dins dels canals múltiples corresponents a esta demarcació.  
El Pla Tècnic Nacional de la Televisió Digital Local, aprovat per Reial Decret 439/2004, de 12 de març, establix els canals múltiples assignats a cada demarcació en cada una de les comunitats autònomes. A la Comunitat Valenciana s'han planificat divuit canals múltiples amb capacitat cada un d'ells per a, almenys, quatre programes de televisió digital local, tres dels quals s'han destinat a la gestió indirecta del servici per part de particulars, i un d'ells es reserva a la gestió directa pels municipis integrants de la demarcació que així ho sol·liciten per acord dels plens dels seus ajuntaments. En el cas de les demarcacions plurimunicipales la gestió del programa de televisió assignat conjuntament a uns quants municipis haurà de dur-se a terme per qualsevol dels mitjans de col·laboració entre administracions previstos en la Llei 7/1985, de 2 d'abril, Reguladora de les Bases del Règim Local.  
La Llei 10/2005, de 14 de juny, de Mesures Urgents per a l'Impuls de la Televisió Digital Terrestre, de Liberalització de la Televisió per Cable i de Foment del Pluralisme, elimina el termini de tres mesos que fixava la disposició transitòria segona de la Llei 41/1995, de 22 de desembre, de Televisió Local per Ones Terrestres, perquè els municipis pogueren acordar la gestió per sí d'un programa de televisió local amb tecnologia digital.  
Mitjançant una Resolució d'11 de juliol de 2005 (DOGV núm. 5.053, de 20 de juliol del 2005), del conseller de Relacions Institucionals i Comunicació, es va fixar el termini per a la presentació pels ajuntaments de les corresponents sol·licituds de concessió per a la gestió directa d'un programa de televisió local amb tecnologia digital. Així mateix, es va establir que els ajuntaments que ja havien presentat la sol·licitud no havien de fer-ho novament.  
Finalitzat el termini establit, els municipis que en cada demarcació han presentat la sol·licitud en forma i dins del termini assenyalat, són els següents:  
Canal múltiple 56  
Denominació: Alcoi  
Alcoi, Cocentaina, Ibi, Castalla, Onil i Muro de Alcoy.  
Canal múltiple 21  
Denominació: Alacant  
Alacant, El Campello, Mutxamel, Xixona, Sant Vicent del Raspeig i Sant Joan d'Alacant.  
Canal múltiple 27  
Denominació: Benidorm  
Altea, la Vila Joiosa, Alfàs del Pi, Callosa d'En Sàrria, Benidorm, la Nucia i Calp.   
Canal múltiple: pendent  
Denominació: Dénia  
Xàbia, Benissa, Pego, Pedreguer, Poble Nou de Benitatxell, Teulada, Dénia, Gata de Gorgos i Ondara.   
Canal múltiple 45  
Denominació: Elx  
Elx, Crevillent i Santa Pola.  
Canal múltiple 25  
Denominació: Elda  
Elda, Villena, Petrer, el Pinós, Monòver, Novelda i Monfort.  
Canal múltiple 54  
Denominació: Orihuela-Torrevieja  
Torrevieja, Orihuela, Pilar de la Horadada, Guardamar de Segura, Almoradí i Albatera.  
Canal múltiple 50  
Denominació: Castelló  
Castelló de la Plana, Burriana, Ona, Almassora, Benicàssim, Nules, Borriol, Cabanes, Vila-real, l'Alcora, Orpesa del Mar, Betxí i Torreblanca.  
Canal múltiple 22  
Denominació: Morella  
Morella i Vilafranca.  
Canal múltiple: pendent  
Denominació: Vall d'Uixó-Segorbe  
Vall d'Uixò, Segorbe, Almenara i Altura.  
Canal múltiple 46  
Denominació: Vinaròs  
Vinaròs, Peñíscola i Benicarló.  
Canal múltiple 44  
Denominació: Alzira  
Alzira, Sueca, Algemesí, Cullera, Carlet, Almussafes, Benifaió, Carcaixent i l'Alcúdia.  
Canal múltiple: pendent  
Denominació:Gandia  
Gandia, Oliva i Tavernes de la Valldigna.  
Canal múltiple 45  
Denominació: Ontinyent-Xàtiva  
Ontinyent, Canals, Xàtiva, Navarrés, l'Olleria, Enguera i Albaida.  
Canal múltiple: 36  
Denominació: Sagunt  
Sagunt, Burjassot, Puçol, la Pobla de Vallbona, el Puig, Alboraia, Llíria, l'Eliana, Riba-roja de Túria i Bétera.  
Canal múltiple: pendent  
Denominació: Utiel-Requena  
Requena i Utiel.  
Canal múltiple: 23  
Denominació: València  
València.  
Canal múltiple: 35  
Denominació: Torrent  
Mislata, Alaquàs, Xirivella, Quart de Poblet, Benetússer, Buñol, Cheste, Silla, Torrent, Alfafar, Paiporta, Sedaví, Aldaia, Chiva, Picanya, Albal, Manises i Paterna.  
De conformitat amb el que establix l'article 37.1 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, correspon a la Generalitat Valenciana, en el marc de les normes bàsiques de l'Estat, el desenvolupament legislatiu, la potestat reglamentària i l'execució del règim de radiodifusió i televisió.  
En virtut d'això, i fent ús de la delegació continguda en la resolució de 23 de juny de 2005, del president de la Generalitat (DOGV de 1.07.2005), resolc:  
Aprovar els criteris que han de regir el procediment de concessió de programes de televisió digital local als municipis per part de la Generalitat, i que figuren com a annex de la present resolució.  
Contra la present resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé un recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà a la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.  
València, 7 de març de 2006.. El conseller de Relacions Institucionals i Comunicació (Per delegació del president, conforme a la Resolució de 23 de juny de 2005, DOGV 5.040, de 1.07.05): Esteban González Pons.  
ANNEX  
CRITERIS DEL PROCEDIMENT DE CONCESSIÓ DE PROGRAMES DE TELEVISIÓ DIGITAL ALS MUNICIPIS PER PART DE LA GENERALITAT  
Primer. Objecte  
Els presents criteris tenen com a objecte regular el procediment d'atorgament de les concessions perquè els municipis puguen prestar el servici públic de televisió digital local per ones terrestres, sempre que, de conformitat amb el que establix l'article 9.1 de la Llei 41/1995, de 22 de desembre, de Televisió Digital Local per Ones Terrestres, els seus respectius plens municipals hagen acordat la gestió directa d'un programa de televisió digital dins dels canals múltiples corresponents a les demarcacions establides pel Reial Decret 439/2004, de 12 de març, pel que s'aprova el Pla Tècnic Nacional de Televisió Digital Local, i hagen presentat la sol·licitud de concessió dins del termini establit a este efecte.  
Segon. Règim Jurídic  
La prestació del servici públic de televisió local per part dels municipis es regirà pel que disposa la Llei 41/1995, de 22 de desembre, de Televisió Local per Ones Terrestres, en la Llei 10/2005, de 14 de juny, de Mesures Urgents per a l'Impuls de la Televisió Digital Terrestre, de Liberalització de la Televisió per Cable i de Foment del Pluralisme, així com en les lleis que, si és el cas, puguen regir en el futur el sector audiovisual tant en l'àmbit estatal com autonòmic.  
Així mateix, s'aplicaran la Llei 32/2003, de 3 de novembre, General de Telecomunicacions, i el Reial Decret 439/2004, de 12 de març, pel qual s'aprova el Pla tècnic nacional de la televisió digital local, i la resta de disposicions que s'apliquen, així com el que disposa el present annex.  
Tercer. Constitució de les entitats públiques o societats mercantils  
Els municipis inclosos dins d'una mateixa demarcació plurimunicipal, que hagen sol·licitat dins de termini, amb l'acord previ dels seus respectius plens, la gestió d'un programa de televisió digital local, dins del canal múltiple digital assignat a la seua demarcació, hauran d'acudir a algun dels mitjans de col·laboració entre administracions previstos en la Llei 7/1985, de 2 d'abril, Reguladora de les Bases de Règim Local, i optar per alguna de les formes de gestió directa previstes en l'article 85.3 de l'esmentada llei.  
L'entitat pública o societat mercantil que si és el cas constituïsquen els municipis haurà d'estar constituïda en el termini de dos mesos a comptar de l'endemà a la publicació de la present resolució. En cas contrari, els municipis que hagueren acordat dins del termini i la forma escaient la gestió dels programes de televisió digital local per ones terrestres i hagueren sol·licitat dins de termini la corresponent concessió, s'atindran al termini extraordinari que poguera establir si és el cas el conseller de Relacions Institucionals i Comunicació.  
En el cas que s'opte per la constitució d'un consorci, este es regirà pels seus estatuts, que hauran de ser aprovats pels plens municipals dels ajuntaments que ho integren, i que hauran d'establir com a mínim:  
a) Els òrgans de govern del consorci i la seua composició, entre els quals existirà, en tot cas, un president i un secretari, amb veu però sense vot.   
b) La forma d'adopció d'acords, en la qual haurà de respectar-se el principi de proporcionalitat respecte a la població de cada un dels municipis.  
c) El règim financer del consorci.  
d) El règim de prestació del Servici de Televisió Local Digital, a través d'una de les formes de gestió directa previstes en l'apartat 3 de l'article 85 de la Llei 7/1985, Reguladora de les Bases de Règim Local, i els procediments i criteris per a la fixació dels continguts del programa.  
Quart. Documentació  
Dins del mes següent a la constitució de l'entitat pública o societat a què es referix l'apartat anterior, s'haurà de presentar davant de la Direcció General de Promoció Institucional de Presidència de la Generalitat, la documentació següent:  
a) Document acreditatiu de la constitució de l'entitat pública encarregada, si és el cas, de la gestió del programa de televisió digital local.  
b) Certificació dels distints ajuntaments, expedida amb el vistiplau dels respectius alcaldes, dels acords de creació de l'entitat pública o societat mercantil i de l'aprovació dels seus estatuts, si és el cas.  
c) En el cas de es constituïsca una societat anònima de capital íntegrament públic, còpia de l'escriptura pública de constitució inscrita en el corresponent registre mercantil.  
d) Memòria explicativa del projecte de televisió digital local en què s'arrepleguen els punts següents:  
. Pla estratègic del projecte televisiu, tant a infraestructures i equipaments com a personal i continguts, així com el seu finançament.  
. Pla de viabilitat tècnica i financera  
. Memòria sobre la programació prevista.  
. Compromís de cobertura i de qualitat del servici.  
. Indicació de la localització i descripció dels estudis de producció i realització.  
. Qualsevol altra documentació o informació que es crea oportuna, en quant contribuïsca a una millor exposició del contingut del projecte  
Així mateix, l'administració podrà requerir la presentació de quanta documentació addicional considere oportuna amb vista a aclarir el compliment dels requisits exigits, així com el contingut de la documentació aportada.  
En el cas de les demarcacions integrades per un sol municipi, el termini per a la presentació de la documentació serà de tres mesos a comptar de l'endemà a la publicació del present decret; i únicament haurà de presentar-se la documentació assenyalada en l'apartat c) anterior, i l'expressió detallada del règim de prestació del servici pel qual s'opta, d'entre les formes directes de gestió establides en la legislació de règim local.  
Quint. Atorgament de la concessió  
Les concessions administratives per a la prestació del servici de televisió digital local per ones terrestres pels municipis que ho hagueren sol·licitat, s'atorgaran per resolució del conseller de Relacions Institucionals i Comunicació, en virtut de les atribucions que té conferides per la Resolució de delegació de 23 de juny del 2005 (DOGV núm. 5.040, d'1 de juliol del 2005), a proposta de la Direcció General de Promoció Institucional, una vegada examinada i valorada la documentació presentada i comprovat que es complisquen els requisits exigits per la normativa legal i reglamentària.  
Sext. Presentació del projecte tècnic  
Una vegada atorgades les concessions, l'entitat pública o societat mercantil en les demarcacions plurimunicipales i els ajuntaments en les demarcacions d'un sol municipi, hauran de presentar, conjuntament amb la resta d'adjudicataris de programes del canal múltiple, la sol·licitud de concessió del domini públic radioelèctric, així com el projecte tècnic, adaptat a la normativa vigent, i la sol·licitud per a la seua aprovació.  
Si en la data en què s'atorguen les concessions als municipis sol·licitants s'haguera presentat ja per la resta d'adjudicataris de programes inclosos en el canal múltiple, el projecte tècnic i la sol·licitud per a la seua aprovació, així com la sol·licitud de concessió del domini públic radioelèctric, aquells podran adherir-se posteriorment a les esmentades sol·licituds, una vegada hagen obtingut les concessions i s'hagen constituït, si és el cas, les corresponents entitats públiques o societats mercantils.  
Sèptim. Gestió del servici  
En les demarcacions plurimunicipales la gestió del programa correspondrà a l'entitat pública o societat mercantil. No obstant, estes podran contractar servicis de continguts televisius amb operadors públics o privats amb subjecció a la Legislació General de Contractes de les Administracions Públiques.  
En les demarcacions integrades per un sol municipi la gestió del servici correspondrà directament a l'ajuntament d'acord amb el que establix la legislació de règim local. No obstant, la corporació podrà contractar servicis de continguts televisius amb operadors públics i privats amb subjecció a la Legislació General de Contractes de les Administracions Públiques.  
Octau. Obligacions dels municipis concessionaris en la gestió del servici públic de televisió local  
Els municipis estan obligats a gestionar el servici públic de televisió local amb subjecció als principis establits en la legislació general de l'Estat i en la normativa autonòmica valenciana.  
Els municipis han de garantir el pluralisme ideològic, polític i social en totes les seues emissions, especialment en els continguts informatius, així com el dret dels ciutadans a accedir, a través de les organitzacions polítiques i socials que els representen, a este mitjà de comunicació social.  
Hauran de vetlar per una adequada protecció dels menors i dels consumidors en les seues emissions i, en general, oferir uns continguts d'alta qualitat acords amb els valors i principis en què troben el seu fonament la Constitució Espanyola i l'Estatut d'Autonomia de la Comunitat Valenciana.  
Les corresponents entitats públiques o societats mercantils en les demarcacions plurimunicipals i l'ajuntament en les demarcacions integrades per un sol municipi, estan obligades a compartir el canal múltiple amb els concessionaris privats que puguen existir en la mateixa demarcació, en els termes establits en l'apartat 2 de la Disposició Addicional Tercera del Reial Decret 439/2004, de 12 de març, pel qual s'aprova el Pla tècnic Nacional de la Televisió Digital Local.  
La gestió conjunta entre els distints concessionaris dels programes d'un canal múltiple es realitzarà per mitjà de la constitució d'un gestor del canal en el termini que a este efecte assenyale la Direcció General de Promoció Institucional. El Gestor del canal estarà integrat per un representant de cada un dels titulars de drets d'explotació de programes del canal, corresponent en tot cas la presidència del gestor del canal al representant dels municipis. El gestor del vanal adoptarà la forma de societat mercantil participada de forma igual per cada un dels concessionaris de programes i les participacions en el capital social seran intransmissibles i aniran associades indissolublement a la concessió principal. Esta societat quedarà sotmesa en la seua organització i funcionament a la legislació general de l'Estat i de la Generalitat Valenciana que siga d'aplicació.  
Al gestor del canal li correspondrà la gestió de les infraestructures i elements tecnològics de tot tipus indispensables per a la realització de les emissions digitals i la prestació dels servicis interactius integrats que no puguen ser objecte de gestió independent pels titulars de les concessions administratives o dels quals ostenten altres títols habilitants; la gestió del servici de dades independents que es troba dins del canal múltiple; i les relacions amb el departament competent en matèria audiovisual i amb tercers en l'àmbit de les funcions que té encomanades el gestor del canal.  
El gestor del canal podrà subcontractar la gestió del servici de dades independents a un tercer, amb l'autorització prèvia de la Direcció General de Promoció Institucional, amb subjecció al que disposa l'article 115 del Text Refós de la Llei de Contractes de les Administracions Públiques.  
Si sorgiren diferències entre els titulars de concessions administratives de programes televisius o altres títols habilitants i estes no pogueren ser resoltes en el gestor del canal, hauran de sotmetre's, amb caràcter previ a la iniciació d'altres accions i sense perjuí de les competències de la Comissió del Mercat de les Telecomunicacions, a la mediació del departament que ostente les competències en matèria audiovisual. També podran sotmetre's voluntàriament a la decisió arbitral de l'esmentat departament, el qual resoldrà amb caràcter executiu d'acord amb el que establix la legislació general sobre procediment administratiu.  
Nové. Termini i extinció de la concessió   
La duració i extinció de la concessió es regirà pel que establixen els articles 14 i 15, respectivament, de la Llei 41/1995, de 22 de desembre, de Televisió Local per Ones Terrestres.  
Desé. Termini d'inici de les emissions i emissió simultània amb tecnologia analògica.  
Les emissions amb tecnologia digital hauran d'iniciar-se dins del primer any de vigència de la concessió.  
Els municipis als quals s'atorgue la concessió de la gestió d'algun programa de televisió digital local i que hagueren efectuat emissions analògiques a l'empara de la disposició transitòria primera de la Llei 41/1995, podran continuar emetent simultàniament amb tecnologia analògica fins al moment en què tinga lloc la cessació definitiva en tot el territori de l'Estat de les emissions analògiques de televisió local d'acord amb el que disposa la legislació general de l'Estat. Este dret estarà condicionat, no obstant, a les disponibilitats tècniques de l'espai radioelèctric en la demarcació.  
Onzé. Demarcacions el canal múltiple de les quals no estiga determinat  
En aquelles demarcacions el canal múltiple de les quals estiga pendent de determinar en el Pla Tècnic Nacional de la Televisió Digital Local, l'adjudicació de les concessions queda ajornada fins que tinga lloc la determinació del canal i esta es notifique a la Generalitat. No obstant, els ajuntaments sol·licitants d'eixes demarcacions hauran de constituir la corresponent entitat pública o societat mercantil i presentar la documentació corresponent dins dels terminis establits en els apartats tercer i quart.